b'\n_START_ARTICLE_\nJarlsberg\n_START_PARAGRAPH_\nJarlsberg er et gods og et stamhus udenfor T\xc3\xb8nsberg i Vestfold fylke i Norge. Det blev oprindelig oprettet i 1673 for Peder Schumacher Griffenfeld under navnet Griffenfeldt grevskab . Dette var Norges andet , og sidste, grevskab. If\xc3\xb8lge adelsloven af 1821 oph\xc3\xb8rte Jarlsberg med at v\xc3\xa6re grevskab da den sidste norske greve Peder Anker Wedel Jarlsberg d\xc3\xb8de i 1893.\n_START_SECTION_\nHistorie\n_START_PARAGRAPH_\nGodset, der blev kaldt Jarlsberg Hovedg\xc3\xa5rd, blev anlagt som Griffenfeldg\xc3\xa5rd (ogs\xc3\xa5 skrevet Griffenfeldtg\xc3\xa5rd og Griffenfeld g\xc3\xa5rd) hvor den gamle kongsg\xc3\xa5rd og lensherreresidens Sem hovedg\xc3\xa5rd havde ligget, 3 km nordvest for T\xc3\xb8nsberg by. Griffenfeld faldt i 1676. Christian 5. lod da sin halvbror, Ulrik Frederik Gyldenl\xc3\xb8ve overtage godset. I september 1683 solgte Gyldenl\xc3\xb8ve til den tyske adelsmand baron Gustav Wilhelm von Wedel, som blev oph\xc3\xb8jet i den dansk-norske lensgrevestand 4. januar 1684. Von Wedel er stamfar for sl\xc3\xa6gten Wedel-Jarlsberg. Kommende generationer tog navnet Wedel Jarlsberg._NEWLINE_Selve hovedg\xc3\xa5rden eller slottet blev rejst p\xc3\xa5 ny i 1699 efter en brand. Fra 1812 udbyggede greve Johan Caspar Herman Wedel-Jarlsberg slottet i empirestil til det det er i dag. Bygningene blev fredet i 1939. P\xc3\xa5 godset blev der ogs\xc3\xa5 anlagt et pr\xc3\xa6gtigt, men enkelt have- og parkanl\xc3\xa6g._NEWLINE_N\xc3\xa6r ved godset ligger den romanske stenkirke Sem kirke fra omkring 1100. P\xc3\xa5 kirkens \xc3\xb8stside er der bygget et lille gravkapel for den wedelske familie. Nogle hundrede meter syd for hovedg\xc3\xa5rden ligger Farmannsh\xc3\xb8jen som stammer fra jernalderen.\n_START_SECTION_\nI dag\n_START_PARAGRAPH_\nJarlsberg er det eneste af Norges grevskaber hvor efterkommerne af de oprindelige adelige ejere fortsat ejer og driver ejendommen. Nuv\xc3\xa6rende ejer, Carl Nicolaus Wedel Jarlsberg, er trettende generation. G\xc3\xa5rden drives med 310 ha dyrket mark._NEWLINE_Slottet st\xc3\xa5r n\xc3\xa6sten som i 1812, men med diverse forbedringer. I stueetagen i hovedbygningen findes s\xc3\xb8jlesalen som har v\xc3\xa6ret benyttet til koncerter. Riddersalen p\xc3\xa5 f\xc3\xb8rste etage benyttes til private selskaber._NEWLINE_Det g\xc3\xa5r offentlige turruter over ejendommen langs s\xc3\xb8en og gennem skovsomr\xc3\xa5det Gullkronene hvor der ogs\xc3\xa5 er en privat gravlund.'